Toeka: Van Rooy maak Karakoel vrugbaarder | Landbou
Toeka: Van Rooy maak Karakoel vrugbaarder
Cecilia Pretorius (5) met 'n Van Rooy-lam van 15 dae. Dié skaapras help haar pa om meer geld uit sy Karakoelpelse te maak en terselfdertyd sy skape se vrugbaarheid te verhoog.
Mnr. Louwtjie Pretorius van Pretoriusvlei, Postmasburg, sê in die uitgawe van 4 Maart 1969 hy kan nie sonder sy Van Rooy-skape klaarkom nie, ondanks die feit dat vetstert-tipes in onguns geraak het.
In meer as een opsig is dié mooi en geharde wit skaap vir hom as Karakoelboer goud werd. Die Karakoel lam net een keer per jaar, terwyl die Van Rooy deur die jaar ram vat. Nou kruis Pretorius die twee rasse.
Hoewel die vrugbaarheid van die sesde geslag af na Karakoel-peil terugkeer, het hy teen daardie tyd reeds 'n aansienlike wins uit die kruising gehaal. Pelse van die eerste kruising is nie goed vir die mark nie. Die ooitjies word vir teling gebruik en die hameltjies bemark. Van die tweede kruising af lewer die pelse egter net vyf persent minder aan inkomste, en later is die verskil nóg kleiner.
Die Van Rooy is boonop 'n skaap wat droogte kan weerstaan. In die droogtetyd het hulle dit bewys toe hulle sonder 'n bek vol voer klaargekom het. Pretorius sê hulle teer op die vetreserwes in hul sterte sodra hulle begin swaarkry. Hy het al opgemerk dat die sterte in droogtetye kleiner word.